[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 13.2.2006

KOM(2006) 58 endelig

2001/0004 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning til forslag til

EUROPA-PARLAMENTETS OG RÅDETS DIREKTIV om maskiner og om ændring af direktiv 95/16/EF

OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2001/0004 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning til forslag til

EUROPA-PARLAMENTETS OG RÅDETS DIREKTIV om maskiner og om ændring af direktiv 95/16/EF

1. INDLEDNING

Ifølge EF-traktatens artikel 251, stk. 2, tredje afsnit, litra c), skal Kommissionen afgive udtalelse om de ændringer, som Europa-Parlamentet foreslår ved andenbehandlingen. Kommissionen forelægger hermed sin udtalelse om Parlamentets ændringsforslag.

2. BAGGRUND

1. Fremsendelse til Europa-Parlamentet og Rådet: 26. januar 2001

2. Udtalelse fra Det Europæiske Økonomiske og Sociale Udvalg: 12. september 2001

3. Udtalelse fra Europa-Parlamentet ved førstebehandlingen: 4. juli 2002

4. Fremsendelse af det ændrede forslag: 11. februar 2003

5. Politisk enighed i Rådet: 24. september 2004

6. Vedtagelse af fælles holdning: 18. juli 2005 (enstemmighed)

7. Udtalelse ved andenbehandlingen: 15. december 2005

3. FORMÅLET MED FORSLAGET

Formålet med det oprindelige forslag var at sikre fri bevægelighed for de omfattede produkter ved at garantere et højt beskyttelsesniveau inden for sundhed, sikkerhed og forbrugerbeskyttelse. De omfattede produkter er i det væsentligste maskiner og produkter anvendt i forbindelse med maskiner.

I overensstemmelse med konklusionerne i Molitor-rapporten fra 1994 var formålet med det oprindelige forslag at forbedre definitionerne af forskellige begreber, præcisere visse aspekter og sikre en ensartet anvendelse af direktivet. I dette øjemed blev forklaringerne i forbindelse med overensstemmelsesvurderings- og markedsovervågningsprocedurerne forbedret med henblik på at undgå forskellige fortolkninger af disse procedurer.

Det oprindelige forslag vedrørende en revision af maskindirektivet blev udarbejdet på grundlag af forslag fra en gruppe af uafhængige eksperter på højt niveau med forskellige faglige kvalifikationer. Der blev også inddraget erfaringer fra den praktiske anvendelse af det ændrede direktiv 89/392/EØF[1].

De vigtigste elementer i det oprindelige forslag var:

- En præcisering af anvendelsesområdet for direktivet, en klarere afgrænsning i forhold til andre direktiver, især hvad angår lavspændingsdirektivet[2] og elevatordirektivet[3], og en mere præcis definition af begrebet "delmaskine".

- En styrkelse af bestemmelserne om markedsovervågning og om udpegning af overensstemmelsesvurderingsorganerne.

- Indførelse af en procedure vedrørende fuld kvalitetssikring for visse kategorier af maskiner.

I sit ændrede forslag medtog Kommissionen mange af Europa-Parlamentets forslag med henblik på yderligere at forbedre direktivet.

4. KOMMISSIONENS UDTALELSE OM EUROPA-PARLAMENTETS ÆNDRINGSFORSLAG

Ændringsforslag, som Kommissionen godtager

Kommissionen godtager uforandret alle ni ændringsforslag vedtaget af Europa-Parlamentet. De er resultatet af en samlet kompromisløsning, som Europa-Parlamentet og Rådet nåede frem til med henblik på vedtagelse af forslaget ved andenbehandlingen. Ændringsforslagene er i overensstemmelse med målene i Kommissionens forslag og opretholder den balance mellem interesserne, det lykkedes at etablere i den fælles holdning.

Ændringerne til den fælles holdning går i hovedsagen ud på at styrke markedsovervågningen og tydeliggøre CE-mærkningens status, anvendelsesområdet, fortrolighedsaspektet og de bemyndigede organers forpligtelser inden for rammerne af systemer til certificering af fuld kvalitetssikring.

Kommissionen afgav tre erklæringer på plenarmødet i december 2005 (se bilag), hvilket bidrog til at fremme kompromisløsningen.

5. KONKLUSION

I henhold til EF-traktatens artikel 250, stk. 2, ændrer Kommissionen sit forslag som ovenfor angivet.

BILAG

Erklæringer afgivet af Kommissionen:

CE-mærkning

Uden dermed at tilsidesætte EF-lovgivningen vil Kommissionen i forbindelse med revisionen af den nye metode, som ifølge planen skal finde sted medio 2006, præcisere betingelserne for anbringelse af andre former for national, europæisk eller privat mærkning i forbindelse med CE-mærkningen.

Traktorer I

Parlamentet, Rådet og Kommissionen erklærer, at direktiv 2003/37/EF om typegodkendelse af landbrugs- eller skovbrugstraktorer og af deres påhængskøretøjer og udskifteligt trukket materiel samt af systemer, komponenter og tekniske enheder til disse køretøjer skal ændres med henblik på at omfatte alle de relevante risici i forbindelse med maskindirektivet, således at alle sundheds- og sikkerhedsrelaterede aspekter i forbindelse med landbrugs- og skovbrugstraktorer er dækket af ét harmoniseret direktiv.

Denne ændring af direktiv 2003/37/EF bør også omfatte en ændring af maskindirektivet med henblik på at udelade ordene "for så vidt angår de risici" i artikel 1, stk. 2, litra e), første led.

Traktorer II

Kommissionen erkender, at der i landbrugs- og skovbrugstraktordirektiverne er behov for at tilføje yderligere krav vedrørende risici, som endnu ikke er omfattet af disse direktiver. Med dette mål for øje er Kommissionen i gang med at undersøge passende foranstaltninger, herunder henvisninger til FN-regulativer, CEN- og ISO-standarder og OECD-regulativer.

[1] Rådets direktiv 89/392/EØF af 14. juni 1989 om indbyrdes tilnærmelse af medlemsstaternes lovgivning om maskiner, EFT L 183 af 29.6.1989, s. 9. Dette direktiv blev kodificeret ved Europa-Parlamentets og Rådets direktiv 98/37/EF af 22. juni 1998 om indbyrdes tilnærmelse af medlemsstaternes lovgivning om maskiner, EFT L 331 af 23.7.1998, s. 1. Ændret ved direktiv 98/79/EF (EFT L 331 af 7.12.1998, s. 1).

[2] Rådets direktiv 73/23/EØF af 19. februar 1973 om tilnærmelse af medlemsstaternes lovgivning om elektrisk materiel bestemt til anvendelse inden for visse spændingsgrænser, EFT L 77 af 26.3.1973, s. 29. Ændret ved direktiv 93/68/EØF (EFT L 220 af 30.8.1993, s. 1).

[3] Europa-Parlamentet og Rådets direktiv 95/16/EF af 29. juni 1995 om indbyrdes tilnærmelse af medlemsstaternes lovgivning om elevatorer, EFT L 213 af 7.9.1995, s. 1. Ændret ved Europa-Parlamentets og Rådets forordning (EF) nr. 1882/2003 (EUT L 284 af 31.10.2003, s. 1).